ה"כריסטיאן סיינס מוניטור" חוגג מעבר מוצלח מהדפוס לרשת, לשכת המסחר נלחמת ב"יס מן", העיתונאים החוקרים הרוסים מחוסלים בשיטתיות, בגרמניה הולכים ראש בראש בגוגל, ועוד חדשות תקשורת מהרשת העולמית
 לפני שבעה חודשים הפסיק היומון האמריקאי הנוצרי הקטן וטוב הלב, "The Christian Science Monitor", את הדפסתה של המהדורה היומית של העיתון, והעביר את מירב המאמצים להקמה ולתחזוק של מהדורה מקוונת. לצדה הוחלט להוציא לאור גיליון שבועי מודפס. כעת מתברר שהמהלך השתלם ביותר: גון ימה, עורך העיתון, מספר ש-93% מהמנויים על העיתון היומי הסכימו לקנות מנוי למהדורה השבועית, ולאלה נוספו בחודשים האחרונים כ- 25 אלף מנויים חדשים. שיעור המבקרים באתר האינטרנט של העיתון גדל בלמעלה מ-20%.  רשת החדשות פוקס והבית הלבן ממשיכים להתקוטט ביניהם. בתוכנית: חילופי האשמות והעלבות קטנוניות. המשך יבוא, ללא ספק.  בשבוע שעבר סיפרנו לכם על התעלול המוצלח של חבורת האקטיביסטים שמכנה את עצמה "The Yes Men". הפעם נספר לכם שאותו תעלול הביא לכך שהשבוע חוקקו בלשכת המסחר האמריקאית חוק שאמור למנוע תעלולים דומים בעתיד.  "The Awl" מפרסם גרף המפליא להמחיש את ההידלדלות המתמשכת בתפוצתם של כמה עיתונים אמריקאיים מרכזיים, וביניהם "וול-סטריט גורנל", "ניו-יורק טיימס" ו"וושינגטון פוסט". הכי עצוב לעקוב אחר הגרף של ה"לוס-אנגלס טיימס", שפשוט צונח חופשי ללא מצנח.  המחשה גרפית נוספת: והפעם, העיתונאים האמריקאים שאיבדו את עבודתם ב-2009, על-פי המיקום הגיאוגרפי שלהם. "מעבדת העיתונות של נימן" מדווחת על מחקר שבודק את הקשר בין עיתונים שמקבלים מימון ממשלתי ובין נכונותם לכתוב על שחיתות שלטונית. מושאי הבדיקה: ארבעה עיתונים ארגנטיניים. הממצאים הלא מאוד מפתיעים: ככל שעיתון מקבל יותר כסף מהממשלה, כך קטן טיפולו בשחיתויות. במלים אחרות, מדובר בהשקעה ממשלתית משתלמת בהחלט. "טיים" אינק., שמוציא לאור את המגזינים "טיים", "פורצן" ו"ספורטס אילוסרייטד", יודיע על קיצוץ קיצוני של כ-100 מיליון דולר, מה שיעלה לרבים מעובדיו במשרותיהם. גם המגזין הכלכלי "פורבס" מתכוון לשחרר מספר לא מבוטל של כתבים משורותיו. כך גם "ואניטי פייר". לא רק המגזינים סובלים: "וראייטי" מדווח על קיצוצים נרחבים במהדורות החדשות המקומיות בערוצי טלוויזיה בלוס-אנגלס וברחבי ארצות-הברית. גליון דצמבר של המגזין "אסקוואייר" עתיד לעשות שימוש בטכנולוגיה המכונה "Augmented Reality" ("מציאות מוגברת") ולהיות תלת-ממדי ואינטראקטיבי. "האותיות יעופו מהדף", מבטיחים העורכים. כבר כמה שנים שעיתונאים רוסים המדווחים על הפשעים הנוראיים שהצבא שלהם מבצע בצצניה מחוסלים בשיטתיות. המאמר החשוב הזה מביא את הסיפור מההתחלה, פחות או יותר. "Wired" מביא את סיפורו המפחיד של בלוגר קוריאני צעיר ואנונימי בשם מינרווה, שניהל בהצלחה רבה בלוג כלכלי נשכני וחתרני, עד שיום אחד נשמעה דפיקה בדלת. בלוגר אחר שעושה צרות גדולות הוא אלפרד דונובן בן ה-92, שנלחם באמצעות אתר האינטרנט שלו בתאגיד הענק Royal Dutch Shell כבר למעלה מ-15 שנה. ה"גרדיאן" מביא את הפרטים. יוזמה ממשלתית חדשה להחלת זכויות יוצרים על תוכן חדשותי אינטרנטי מתבשלת בגרמניה. המטרה: למנוע מאתרי כותרות, כמו גוגל-ניוז, לבזוז את אתריהם של עיתונים מסורתיים.